༄༅། །མཐུ་ཆེན་བླ་མའི་ལས་ཚོགས་ལས། ཆར་འབེབས་བདུད་རྩིའི་བུམ་བཟང་བཞུགས་སོ། །ན་མོ་གུ་རུ་ཝ་གིནྡྲ་བི་ཛ་ཡེ། འདིར་ཁམས་གསུམ་ཆོས་ཀྱི་རྒྱལ་པོ་དཔལ་འབྲུག་པ་རིན་པོ་ཆེ་ངག་དབང་རྣམ་པར་རྒྱལ་བ་ཞེས་མཚན་སྙེན་ལྷའི་རྔ་བོ་ཆེ་ལྟར་གྲགས་པ་དེ་ཉིད་ཀྱི་སྒྲུབ་ཐབས་མཚན་སྔགས་ཀྱི་ལས་ཚོགས་ལས། ཆར་འབེབས་བདུད་རྩིའི་བུམ་བཟང་ཞེས་བྱ་བའི་སྒྲུབ་ཐབས་ཁྱེར་བདེ་བ་ཞིག་བཀོད་པ་ལ་སྦྱོར་དངོས་རྗེས་གསུམ་ལས། དང་པོ་ནི། སྒྲུབ་པ་པོ་གྲུབ་དབང་ངག་དབང་རྣམ་རྒྱལ་གྱི་སྒྲུབ་ཐབས་བླ་མའི་རྣལ་འབྱོར་འདིའི་སྨིན་བྱེད་ལེགས་པར་ཐོབ་ཅིང་གསོལ་འདེབས་འཇིག་དབང་འབུམ་ཐེར་སོགས་བསྙེན་པ། སྔོན་དུ་སོང་བའི་གང་ཟག་གིས་གཞན་ཕན་ལྷག་བསམ་བཟང་པོའི་སྒོ་ནས་ཆར་འབེབས་སྒྲུབ་ཚུལ་ནི། རྙིང་མའི་རྒྱུད་ལས་དཀར་གསུམ་མངར་གསུམ་བག་ཕྱེ་ལ། །རིལ་བུ་བརྒྱ་དང་རྩ་བརྒྱད་བྱ། །གསེར་ལ་སོགས་པའི་སྣོད་དུ་བླུགས། །མནྜལ་ཁར་བཞག་བཟླས་པ་བྱ། །རིལ་བུ་རེ་ལ་བརྒྱ་རྩ་བརྒྱད། །སྔགས་གྲངས་ཐེམས་ན་གདོན་མི་ཟ། །རིལ་བུ་ཆུ་མིག་ནང་དུ་གཞུག །དེས་ནི་ངེས་པར་འབེབས་པར་འགྱུར། །ཞེས་གསུངས་པ་ལྟར་སྒྲུབ་པར་བྱེད་པ་ལ་ཐོག་མར་ཀླུ་སྨན་སོགས་ཡོ་བྱད་ཐམས་ཅད་ཚོགས་པར་བྱས་ལ། ཞག་གསུམ་གྱི་གོང་ནས་ཤ་ཆང་སྒོང་བཙོང་སོགས་དྲི་ང་བ་དང་མི་གཙང་བའི་ཟས་ངན་སྤངས་ཏེ་གཙང་སྦྲ་དང་བཅས་པས་རིལ་བུའི་སྟ་གོན་བྱ་སྟེ། ཀླུ་སྨན་རྣམས་ཞིབ་མོར་འཐག་ནས་དཀར་གསུམ་མངར་གསུམ་གྱི་བག་ཕྱེར་དཀར་པོའམ་བ་དམར་བོའི་འོ་མས་སྦྲུས་ཏེ་རིལ་བུ་ཕྲེང་རྡོག་ཙམ་བརྒྱ་རྩ་བརྒྱད་འདྲིལ། ལྕགས་དང་ཞ་ཉེ་སོགས་མ་ཡིན་པའི་རིན་པོའི་བུམ་པའམ་དཀར་ཡོལ་སོགས་སྣོད་གཙང་མར་བླུགས་དར་དཀར་པོས་དཀྲིས་པའམ་ཁ་གཅོད་པའི་སྟེང་དུ་མཐུ་ཆེན་བླ་མའི་སྣང་བརྙན་བྲིས་འབུར་སོགས་གང་རུང་བཞུགས་སུ་གསོལ་བའི་དབུར་དར་དམར་གྱི་གདུགས་ཕུག་པ་བཅས་མཉྫི་མཐོན་པོའི་སྟེང་དུ་བཀོད། དཀར་མངར་གསུམ་སྦྱོར་ལ་བརྟེན་པའི་དཀར་གཏོར་ཟླུམ་པོ་པད་ཅན་ཞིག་དང༌། གཡས་སུ་ཆོས་སྐྱོང་སྤྱི་ཡི་གཏོར་མ་དཀར་ཟླུམ་ཐེབས་ཇི་དགོས་ཀྱི་བསྐོར་བ་ཞིག་དང༌། གཡོན་དུ་ཀླུ་གཏོར་ཟླུམ་པོ་རྩེ་མོར་སྦྲུལ་མགོ་དོད་པ་འཁར་རང་འདྲ་བརྒྱད་མ་ཞིག་དང༌། ཡང་ཟུར་དུ་ས་བདག་དཀར་གཏོར་པད་ཅན་གཅིག་དང་སྔོན་འགྲོའི་དཀར་གཏོར་བགེགས་གཏོར་དང་དངོས་གཞིའི་ཆ་གསུམ་བཅས་འགྲིགས། མདུན་དུ་མཆོད་པ་བཟང་ཞིང་གྱ་ནོམས་པར་བཀོད། གཞན་ཡང་ས་ཕྱོགས་བྱི་དོར་བྱེད་པ་སོགས་གཙང་སྦྲ་གཙོ་བོར་བྱེད། གཞི་བླ་མའི་རྣལ་འབྱོར་ལ་བརྟེན་ཀྱང་དམིགས་གནད་ཀྱི་རྐྱེན་ལས་ཤེལ་དར་ཚོན་གྱིས་བསྒྱུར་བ་ལྟར། སྦྱོར་དངོས་རྗེ་གསུམ་ཐམས་ཅད་ལ་བྱ་བའི་རྒྱུད་ཀྱི་ཀུན་སྤྱོད་དུ་བྱ་དགོས། ཀླུ་གཏོར་དང་ཀླུ་བསངས་ཀྱི་རྫས་རྣམས་ཀྱང་ཚོགས་པར་བྱས། ཐོའི་དར་ཅོག་སྔོ་སེར་དམར་ལྗང་བཞི། དེ་ལ་བྲིས་རྒྱུ་འོག་ནས་བྱུང་བའི་སྔགས་བྱང་རྣམས་དང༌། ཁྱུང་བཞིའི་སྔགས་སོ་སོར་བྲིས་རྒྱུ་དར་སྔོན་ལ། ཨོཾ་ཛྙཱ་ན་ཀ་རུ་ཌཱ་བཛྲ་ཧཱུཾ། དེ་བཞིན་དུ་སེར་པོ་ལ། ཨོཾ་ཛྙཱ་ན་ཀ་རུ་ཌཱ་རཏྣ་ཏྲཾ། དམར་པོ་ལ། ཨོཾ་ཛྙཱ་ན་ཀ་རུ་ཌཱ་པདྨ་ཧྲཱིཿ ལྗང་ཁ་ལ། ཨོཾ་ཛྙཱ་ན་ཀ་རུ་ཌཱ་ཀརྨ་ཨཱཿ བཞི་ཀར་འདོད་གསོལ་ནི། དུས་གསུམ་སངས་རྒྱས་ཐམས་ཅད་ཀྱི་ངོ་བོར་གྱུར་པ་དཔལ་འབྲུག་པ་རིན་པོ་མཐུ་ཆེན་ཆོས་ཀྱི་རྒྱལ་པོ་གྲུབ་དབང་ངག་དབང་རྣམ་རྒྱལ། བདེ་གཤེགས་ཀླུ་དབང་རྒྱལ་པོ། རྗེ་བཙུན་སེངྒེ་སྒྲ་སྟེ་ཡེ་ཤེས་སྤྱན་ལྡན་ཁྱེད་རྣམས་ཀྱི་ཡུལ་ཕྱོགས་འདིར་ཆར་ཆེན་པོ་མྱུར་དུ་འབབ་པར་བྱིན་གྱིས་བརླབ་ཏུ་གསོལ། དར་བཞི་སོ་སོ་ལ། ཡེ་ཤེས་ཀྱི་ཁྱུང་སྔོན་པོས། ཡེ་ཤེས་ཀྱི་ཁྱུང་སེར་པོས། ཡེ་ཤེས་ཀྱི་ཁྱུང་དམར་པོས། ཡེ་ཤེས་ཀྱི་ཁྱུང་ལྗང་ཁས། ཆུ་འགོ་འདིར་གནས་པའི་ཀླུ་གཞན་དུ་མི་འགྲོ་བ་དང༌། ཇི་སྲིད་བདག་ཅག་འཁོར་དང་བཅས་པ་རྣམས་ཀླུ་རྣམས་ཀྱིས་ཆར་འབེབ་པའི་ལས་མ་རྫོགས་ཀྱི་བར་དེ་སྲིད་དུ་གནོད་པར་བྱེད་པའི་བར་ཆད་སྤྱི་དང༌། ཁྱད་པར་ཆར་སྤྲིན་འཐོར་བའི་རླུང་ལྷ་ངན་པ་ཐམས་ཅད་སྲུངས་ཤིག རཀྴ་རཀྴ། ཨོཾ་སུ་པྲ་ཏིཥྠ་བཛྲ་ཡེ་སྭཱཧཱ། ཞེས་པའི་ཡི་གེ་དབུ་ཅན་ལྷག་ཆད་མེད་པར་རབ་གསེར་དངུལ་འབྲིང་མཚལ་ལམ་དྲི་བཟང་ཐ་ན་སྣག་ཚ་ལ་གླ་རྩི་དང་སྤྱིན་སོགས་ཤ་ཁྲག་གིས་མ་འདྲེས་པར་བྲིས། དེ་ནས་ཆུ་གཟའ་ཆུ་སྐར་འཛོམས་པའི་ཉིན་ཆུ་འགོའམ་མཚོ་དང་མཚེའུ་ལུ་མ་ལྟེང་ཀ་སོགས་ཀྱི་གམ་དུ་སྔར་བཤད་པའི་བཅས་གཤོམས་ཚང་བར་འདུ་བྱས་ནས། ཐོག་མར་ཉིན་དང་པོའི་སྟ་གོན་ཐོ་ཆོག་གི་རིམ་པ་ནི། སྐྱབས་སེམས་སྔོན་དུ་བཏང་ནས། རང་སྐད་ཅིག་གིས་མཐུ་ཆེན་བླ་མའི་སྐུར་བཞེངས་པར་གྱུར། དེ་ནས་མཚན་སྔགས་བརྒྱ་རྩ་བཟླས། ལམ་བུམ་ལ་དམིགས་ནས་རྟེན་འབྲེལ་སྙིང་པོ་ཉེར་གཅིག་བཟླས། ཡིག་འབྲུ་འོད་དུ་ཞུ་ནས་དག་བྱེད་བུམ་པའི་ཆུར་གྱུར། དེ་ནས་ས་ཡི་ཕྱོགས་དེར་བུམ་ཆུས་གཏོར་ནས། འདི་ལྟར་དཀོན་མཆོག་གསུམ་གྱི་བདེན་པ་དང༌། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་བྱིན་རླབས་དང༌། ཚོགས་གཉིས་ཡོངས་སུ་རྫོགས་པའི་མངའ་ཐང་ཆེན་པོ་དང༌། ཆོས་ཀྱི་དབྱིངས་རྣམ་པར་དག་ཅིང་བསམ་གྱིས་མི་ཁྱབ་པའི་སྟོབས་ཀྱིས་དེང་འདིར་ཁོར་ཡུག་གི་ས་གཞི་འདི་དག་བདེ་བ་ཅན་གྱི་ཞིང་གི་བཀོད་པ་ལྟ་བུ་ཕུན་སུམ་ཚོགས་པའི་རྒྱན་ཐམས་ཅད་ཀྱིས་རྣམ་པར་བརྒྱན་པས་མཛེས་ཤིང་ཡིད་དུ་འོང་བར་གྱུར། ཐམས་ཅད་དུ་ཡང་ས་གཞི་དག །གསེག་མ་ལ་སོགས་མེད་པ་ཡི། །ལག་མཐིལ་ལྟར་མཉམ་བེཌཱུརྻའི། །རང་བཞིན་འཇམ་པོར་གནས་གྱུར་ཅིག །དེ་ནས་དཀར་གཏོར་བཤམས་ལ། རཾ་ཡཾ་ཁཾ། ཨོཾ་ཨཱཿཧཱུཾ་གི་བྱིན་གྱིས་བརླབས་ནས། ཧཱུཾ། དཀོན་མཆོག་བདེན་པའི་བཀའ་ལ་གནས་པ་ཡི། །དཀར་ཕྱོགས་སྐྱོང་བ་སྤྱི་དང་བྱེ་བྲག་ཏུ། །ས་ཡི་ཕྱོགས་འདིར་གཉུག་མར་གནས་པ་ཡི། །གཞི་བདག་ས་ལ་དབང་བ་ཅན་རྣམས་དང༌། །ལྷུན་པོ་རོལ་མཚོ་བདུན་དང་བཅས་པ་ལ། །གནས་པའི་ཆུ་ཡི་བདག་པོ་ཝ་རུ་ཎ། །དགའ་བོ་ཉེར་དགའ་ཀླུ་ཆེན་བརྒྱད་ལ་སོགས། །འཇིག་རྟེན་སྐྱོང་བའི་ཀླུ་རིགས་ཐམས་ཅད་དང༌། །འཛམ་གླིང་གདེངས་ཅན་བདག་པོ་མ་དྲོས་པར། །གནས་པའི་ཀླུ་ཆེན་སྤྱི་དང་ཁྱད་པར་དུ། །ཡུལ་ཕྱོགས་འདི་ཡི་མཚོ་དང་ཆུ་ཀླུང་དང༌། །ལུ་མ་ལྟེང་ཀ་སོགས་ལ་གནས་པ་ཡི། །རིགས་བཞིར་གཏོགས་པའི་ཀླུ་གཉན་མ་ལུས་པ། །ཐོགས་མེད་རྫུ་འཕྲུལ་སྟོབས་ཀྱིས་འདིར་གཤེགས་ཤིག །དཀར་གསུམ་མངར་གསུམ་བཟའ་བཅའ་བཏུང་བ་དང༌། །རིན་ཆེན་རྣམ་མང་མཁོ་རྒུའི་ཡོ་བྱད་ཀྱིས། །བརྒྱན་པའི་མཆོད་གཏོར་གཙང་སྦྱར་འདི་བཞེས་ལ། །བདག་ཅག་ཁྱེད་ལ་རེ་བས་མ་གཏོགས་པ། །ཀུ་རེ་ཀྱལ་ཀ་ཀླན་ཚོལ་འོང་བ་མིན། །བདག་ཅག་གནས་པའི་ཡུལ་གླིང་ས་ཕྱོགས་འདིར། །ཆར་ཆུ་དབེན་ནས་སློང་དུ་འོངས་ལགས་ན། །ཁྱེད་ལ་རེ་བ་སྟོང་ལོག་མི་བྱེད་པར། །དེ་རིང་ཉིད་ནས་ཆར་ཆེན་མྱུར་དུ་ཕོབས། །རྩི་བཅུད་ལོ་ཏོག་སྨིན་པར་མཛད་དུ་གསོལ། །ཞེས་དཀར་གཏོར་གཙང་སར་གཤེགས་ནས། བགེགས་གཏོར་བཤམས་ནས། ཨོཾ་ཨཱཿཧཱུཾ། ས་བྱིན་གྱིས་བརླབས། ཨ་ཀ་རོས་བསྔོས་ནས། ཧཱུཾ། ང་ནི་གནས་འདིར་ཆུ་ཡི་ལས་བཅོལ་གྱིས། །བགེགས་རྣམས་འདི་རུ་མ་འདུག་སོགས་ནས་གདོན་མི་ཟ། །དེ་བས་མྱུར་བ་ཉིད་དུ་ཕྱིར་དེངས་ཤིག །ན་མོ། དཀོན་མཆོག་གསུམ་དང་རྩ་གསུམ་ཆོས་སྐྱོང་སྲུང་མའི་བདེན་པས། བསོད་ནམས་དགེ་བའི་གྲུ་ཆར་དབབ་པ་ལ་བར་དུ་གཅོད་པའི་གདོན་བགེགས་ལོག་པར་འདྲེན་པའི་ཚོགས་རྣམས་དཀོན་མཆོག་བདེན་པས་བཀའ་ཐོས་ནས་གཏོར་མ་འདི་ཁྱེར་ལ་སའི་ཕྱོགས་འདིར་མ་གནས་པར་གཞན་དུ་སོངས་ཤིག གང་དག་མི་འགྲོ་བ་དེ་དག་མཐུ་ཆེན་བླ་མའི་ཐུགས་གཉིས་སུ་མེད་པའི་ཡེ་ཤེས་ལས་བྱུང་བའི་ཁྲོ་བོའི་རྡོ་རྗེ་འབར་ཞིང་རབ་ཏུ་འབར་བ་འདིས་ཁྱོད་རྣམས་ཀྱི་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་ལྷའི་ང་རྒྱལ་ཤུགས་དྲག་པོས་སུམྦྷ་ནིས་ཡུངས་ཐུན་གྱི་བྲབས་ཤིང་གུ་གུལ་གྱིས་བདུག་པར་བྱའོ། །དེ་ནས་མཚམས་བཅད་ལ། ཕྱི་མཚམས་སྒྲུབ་ཁང་དང་ཆུ་འགོ་འབྲེལ་རིང་ཐུང་མཚམས་པའི་ཕྱོགས་བཞིར་ཐོ་བཞི་བརྩིགས་དར་ཅོག་སྔོན་པོ་སོགས་ཤར་ནས་རིམ་པས་བཙུགས་པ་ལ་མཆོད་པ་རེ་བཤམས། དར་ཐོ་རྣམས་བསངས་སྦྱངས། སྟོང་པའི་ངང་ལས། སྐད་ཅིག་གིས་ཤར་དུ་ཡེ་ཤེས་ཀྱི་བྱ་ཁྱུང་སྔོན་པོ་གཡས་རྡོ་རྗེ་འཛིན་པ་སོགས་ནས་འདོད་གསོལ་བཅས་གྲུབ་རྗེས། དེ་བཞིན་དུ། ལྷོར་ཡེ་ཤེས་ཀྱི་བྱ་ཁྱུང་སེར་པོ་གཡས་རིན་པོ་ཆེ་འཛིན་པ། ནུབ་ཏུ་ཡེ་ཤེས་ཀྱི་བྱ་ཁྱུང་དམར་པོ་གཡས་པདྨ་འཛིན་པ། བྱང་དུ་ཡེ་ཤེས་ཀྱི་བྱ་ཁྱུང་ལྗང་ཁ་གཡས་རལ་གྲི་འཛིན་པ། གོང་གི་ཚིག་འཕྲོ་འདི་ནས་མར། གཡོན་རང་མདོག་དང་མཚུངས་པའི་སྦྲུལ་བཟུང་ནས་ཞལ་དུ་གསོལ་བ། རྭ་དང་མཆུ་སྡེར་ཤིན་ཏུ་རྣོ་བ། དཀར་ཕྱོགས་ལ་དགའ་བའི་ཀླུ་རྣམས་རྗེས་སུ་འཛིན་ཅིང༌། ནག་པོའི་ཕྱོགས་ཀྱི་ཀླུ་རྣམས་ཚར་གཅོད་པའི་མཐུ་སྟོབས་གཟི་བརྗིད་ཕུན་སུམ་ཚོགས་པའི་བདག་ཉིད་ཅན་དུ་གྱུར་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུཾ་གིས་མཚན་པར་གྱུར། ཐུགས་ཀའི་ཧཱུཾ་ལས་འོད་ཟེར་འཕྲོས་ཕྱོགས་བཅུའི་ཞིང་ནས་བསྒོམས་པ་དང་འདྲ་བའི་ཡེ་ཤེས་པ་བཛྲ་ས་མཱ་ཛཿ ཛ་ཧཱུཾ་བཾ་ཧོཿ དམ་ཚིག་པ་དང་གཉིས་སུ་མེད་པར་གྱུར། །ཨོཾ་ཨརྒྷཾ་པྲ་ཏིཙྪཾ་ཧཱུཾ་སོགས་ཀྱིས་མཆོད། བསྟོད་པ་འོས་པ་སོགས་ཀྱིས་བསྟོད། སླར་ཐུགས་ཀ་ནས་འོད་ཟེར་འཕྲོས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་བྱིན་རླབས་ནུས་པ་ཐམས་ཅད་བསྡུས་ནས་སྔགས་བྱང་འདོད་གསོལ་དང་བཅས་པ་ལྷར་གསལ་བ་ལ་ཐིམ་པར་གྱུར། དེ་ནས་སྔགས་བྱང་འདོད་གསོལ་དང་བཅས་པ་ལན་གསུམ་རེ་བརྗོད་འབྲུ་རེ་གཏོར། དེ་ཕྱི་མཚམས་ཐོ་ཆོག་གྲུབ། ནང་མཚམས་ནི་ལས་གཞུང་གི་མཚམས་བཅད་བདག་ཉིད་དབང་ཆེན་སོགས་ནས་རྟ་སྔགས་བཟླས་པ་ཡན་གྱིས་གྲུབ། གསང་མཚམས་ནི་སྣང་སྲིད་དག་པ་རབ་འབྱམས་ཀྱི་གདེང་དང་ལྡན་པའི་ངང་ལ་ལྷོད་ཀྱིས་བཞག་པས་གྲུབ་བོ། །དེ་ནས་ཐོ་ནང་མི་གཞན་འོང་མི་བཅུག་ནང་དུ་ཡོད་པའི་སྒྲུབ་གྲོགས་སྒྲུབ་གཡོག་དང་བཅས་པ་ཡང་ཕན་ཚུན་ནང་མཐུན་ཞིང་སྒོ་གསུམ་བག་ཡོད་ཀྱི་སྤྱོད་པ་ལ་གནས་པ་མ་གཏོགས་འཐབ་རྩོད་དང་ངག་ཁྱལ་སོགས་བག་མེད་གཏན་ནས་མི་བྱའོ། །དེ་ནི་ཉིན་དང་པོའི་སྦྱོར་བའོ། །གཉིས་པ་དངོས་གཞི་ནི། མདུན་དུ་ཉེར་མཁོ་རྡོར་དྲིལ་འཐོར་འབྲུ་ཡུངས་ཐུན་ཁྲུས་ཆས་སོགས་ཅི་བདེར་བཤམས། སྒྲུབ་པ་པོ་རྣམས་གཞན་ཕན་བྱང་སེམས་དང་ལྡན་པའི་ངང་ནས། མ་ནམ་བཞི་སྐོར་ནས་བརྩམས། འཇིག་རྟེན་མཆོད་འོད་སོགས་མདོ་ལུགས་གསོལ་འདེབས་ནས་མཚམས་རོལ་བར་སྤྱི་མཐུན་ནོ། །ཇི་ལྟར་བལྟམས་པས་ཁྲུས་བྱས། དཀོན་མཆོག་རྗེས་དྲན་པའི་མདོ་དང་སྟོན་པའི་མཛད་བཅུའི་གསོལ་འདེབས་ཇི་སྙེད་སུ་དག་ནས་ཕྱིར་བསྔོའོ། །ས་གཞི་སྤོས་ཆུས་མཎྜལ་ཕུལ་ནས། ཕྱོགས་བཅུ་ན་བཞུགས་པའི་སངས་རྒྱས་བཅོམ་ལྡན་འདས་རྣམས་དང༌། ས་བཅུ་ན་གནས་པའི་བྱང་ཆུབ་སེམས་དཔའ་ཆེན་པོ་རྣམས་དང༌། བླ་མ་རྡོ་རྗེ་འཛིན་པ་ཆེན་པོ་རྣམས་བདག་ལ་དགོངས་སུ་གསོལ། བྱང་ཆུབ་སྙིང་པོ་མཆིས་ཀྱི་བར། །སངས་རྒྱས་རྣམས་ལ་སྐྱབས་སུ་མཆི། །ཆོས་དང་བྱང་ཆུབ་སེམས་དཔའ་ཡི། །ཚོགས་ལ་དེ་བཞིན་སྐྱབས་སུ་མཆི། །ལན་གསུམ། ཇི་ལྟར་སྔོན་གྱི་བདེ་གཤེགས་ཀྱིས། །བྱང་ཆུབ་ཐུགས་ནི་བསྐྱེད་པ་དང༌། །་བྱང་ཆུབ་སེམས་པའི་བསླབ་པ་ལ། །དེ་དག་རིམ་བཞིན་གནས་པ་ལྟར། །དེ་བཞིན་འགྲོ་ལ་ཕན་དོན་དུ། །བྱང་ཆུབ་སེམས་ནི་བསྐྱེད་བགྱི་ཞིང༌། །དེ་བཞིན་དུ་ནི་བསླབ་པ་ལའང༌། །རིམ་པ་བཞིན་དུ་བསླབ་པར་བགྱི། །ལན་གསུམ། དེང་དུས་བདག་ཚེ་འབྲས་བུ་ཡོད། །མི་ཡི་སྲིད་པ་ལེགས་པ་ཐོབ། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །བདག་གིས་དེ་རིང་སྐྱོབས་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །ལྷ་དང་ལྷ་མིན་ལ་སོགས་དགའ་བར་གྱིས། །བྱང་ཆུབ་སེམས་མཆོག་སོགས་དང༌། བྱང་ཆུབ་སེམས་དང་མི་འབྲལ་སོགས་དང༌། བྱང་ཆུབ་སེམས་དཔའ་རྣམས་ཀྱི་ནི་སོགས་དང༌། ཕ་མ་སེམས་ཅན་སོགས་ཀྱི་སྨོན་ལམ་བཅས་བྱང་སྡོམ་ལེན་ནས་དངོས་གཞིར་འཇུག་ན་ཕན་ནུས་ཁྱད་ཅན་དུ་མཐོང་བས་ཅིས་ཀྱང་གལ་ཆེ་བའི་ཡན་ལག་ཡིན་པས་སོ། །ཐུན་གཉིས་པ་སོགས་ལ་དཀོན་མཆོག་རྗེས་དྲན་སོགས་ནས་བྱང་སྡོམས་ལེན་ཆོག་རྣམས་མི་དགོས་སོ། །བརྒྱུད་འདེབས་ནི། བདེ་གཤེགས་ཀླུ་དབང་རྒྱལ་དང་སེངྒེ་སྒྲ། །དབྱེར་མེད་གཅིག་འདུས་ངག་དབང་རྣམ་པར་རྒྱལ། །གང་དེའི་བཀའ་བབ་ཚུལ་ཁྲིམས་དོན་ལྡན་ལ། །གསོལ་བ་འདེབས་སོ་ཆབ་ཆེན་མྱུར་དུ་ཕོབ། །ཞེས་སོགས་དང༌། གནས་སྐབས་ཆར་ཆེན་དབབ་འདོད་ནས། །ཟབ་མོའི་ལམ་ལ་སོགས་ནས་རྒྱན་དང་ཕྱག་མཚན་རྫོགས་པའི་ཐུགས་ཀ་ནས། །ཧྲཱིཿ འཕྲོས་ཡོངས་གྱུར་ཞེས་བསྒྱུར་ནས་བགེགས་གཏོར་མི་དགོས་བདག་བསྐྱེད་བཟླས་པ་ཡན་གྲུབ་པར་བྱའོ། །མདུན་བསྐྱེད་ནི། རྟ་སྔགས་དང་སྭབྷ་ཝས། མདུན་བསྐྱེད་ཀྱི་སྐུ་གཟུགས་དང་རིལ་བུ་རྣམས་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང་ལས། མདུན་གྱི་རིལ་བུ་རྣམས་ཀྱི་གོ་ས་རུ། །སེང་ཁྲི་པདྨ་ཉི་ཟླའི་གདན་སྟེང་དུ། །རྩ་བའི་བླ་མ་སོགས་ནས་བདག་ཉིད་ཅན། །དེ་ཡི་ཐུགས་ཀར་འོད་ཀློང་ཟླ་སྟེང་དུ། །ཡེ་ཤེས་སེམས་དཔའ་རྗེ་བཙུན་སེངྒེ་སྒྲ། །ཟླ་བ་ཆུ་ཤེལ་མདངས་ཅན་བཞད་པའི་སྐུ། །ཞལ་གཅིག་ཕྱག་གཉིས་གཡས་པ་ཆོས་འཆད་ཀྱི། །ཕྱག་རྒྱར་སྦྲུལ་གྱིས་དཀྲིས་པའི་རྩ་གསུམ་དང༌། །གཡོན་པ་ཟླ་བའི་གདན་ལ་བརྟན་པ་ལས། །ཐོད་པའི་མཚན་པའི་པདྨའི་ཡུ་བ་འཛིན། །སྐུ་ལ་ཧེ་རུ་ཀ་པའི་ཆས་ཀྱི་སྤྲས། །ཞབས་གཉིས་རྒྱལ་པོ་རོལ་པའི་སྟབས་སུ་བཞུགས། །དེ་ཡི་ཐུགས་ཀར་ཐིག་ལེ་དྭངས་མའི་དབུས། །ཟླ་གདན་ཧྲཱིཿདཀར་མཚན་ལས་འོད་འཕྲོས་པས། །ཆོས་དབྱིངས་འོག་མིན་སོགས་ནས་ས་མཱ་ཛཿ སྤྱན་འདྲེན་ནི། ཧྲཱིཿཆོས་སྐུ་སྤྲོས་མེད་སོགས་ནས་བྱིན་ཆེན་དབབ་ཏུ་གསོལ། །མཆོག་དང་ཐུན་མོང་དངོས་གྲུབ་བསྩལ་དུ་གསོལ། །མཧཱ་གུ་རུ་སོགས་ནས་དབང་རྟགས་བདག་བདེ་གཤེགས་ཀླུ་དབང་རྒྱལ། །སྤྲུལ་སྐུའི་ཆ་བྱད་ཅན་གྱིས་དབུ་བརྒྱན་གྱུར། །དེ་ནས་མཆོད་པ་དང་བསྟོད་པ་གཞུང་ལྟར་བསྲངས་ནས་གསོལ་འདེབས་འཇིག་དབང་བརྒྱ་རྩ་བཟླས་ཏེ་བསྙེན་པ་ལ་འཇུག་པ་ནི། མདུན་གྱི་བླ་མའི་ཐུགས་ཀའི་ཀློང༌། །ཙིཏྟ་འོད་ལྔའི་གུར་ཁྱིམ་དུ། །ཡེ་ཤེས་སེམས་དཔའ་སེངྒེ་སྒྲ། །མཚོན་གང་ཧེ་རུ་ཀ་པའི་ཆས། །ཕྱག་མཚན་ཡོངས་རྫོགས་སོགས་ནས་ཧྲཱིཿདཀར་ཞེས་དང༌། ཚུར་བསྡུས་ཧྲཱིཿལ་ཐིམ་པ་ལས། །སྐུ་ལས་བདུད་རྩིའི་ཆུ་རྒྱུན་བབ། །རིལ་བུའི་མི་གཙང་དྲི་མ་ཀུན། །དག་སྟེ་བརླན་ཅིང་བོང་བསྐྱེད་ནས། །ཇི་སྙེད་རིལ་བུའི་གྲངས་སྙེད་ཀྱི། །དེ་སྙེད་བླ་མའི་སྐུ་རུ་གྱུར། །ཨོཾ་ཨཱཿགུ་རུ་ཝ་གིནྡྲ་བི་ཛ་ཡ་ཨདྷི་ཥྛ་ན་སིདྡྷི་ཧཱུཾ། ཞེས་ཉིན་རེར་ཐུན་གསུམ་རེ་བརྩི་བའི་ཉིན་གསུམ་ལ་ཁྲི་གཅིག་ཁ་སྐོང་བཅུ་ཆ་དང་བཅས་ཟིན་པར་བྱའོ། །བླ་མའི་ཐུགས་ཀའི་སྔགས་ཕྲེང་ལས། །འོད་ཟེར་དཀར་པོ་དཔག་ཡས་འཕྲོས། །ཕྱོགས་བཅུའི་རྒྱལ་བ་རབ་འབྱམས་ལ། །ཕོག་པས་བྱིན་རླབས་ནུས་པ་ཀུན། །སྡུད་ནས་རིལ་བུའི་ལྷ་རུ་བསྟིམ། །ངོ་བོ་མཐུ་ཆེན་བླ་མ་ལ། །རྣམ་པ་རྗེ་བཙུན་སེངྒེ་སྒྲར། །གྱུར་ནས་ཀླུ་རྣམས་ཐུལ་བར་གྱུར། །ཨོཾ་ཨཱཿཧྲཱིཿསིངྷ་ན་དཱ་ཧཱུཾ་ཕཊ། ཞེས་བཟླས་གྲངས་གོང་དང་ཆ་མཉམ་པར་བགྲང་བར་བྱའོ། །སླར་ཡང་ཐུགས་ལས་འོད་ཟེར་འཕྲོས། །རིགས་བདག་བདེ་གཤེགས་ཐུགས་རྒྱུད་བསྐུལ། །བཅོམ་ལྡན་ཀླུ་དབང་རྒྱལ་པོ་ཡི། །སྐུ་ལས་འོད་ཟེར་དཔག་ཡས་འཕྲོས། །ཀླུ་རྒྱལ་དགའ་བོ་ལ་སོགས་པ། །ས་འོག་གནས་པ་ཐམས་ཅད་ལ། །ཕོག་པས་ཀླུ་ཡི་རིགས་རྣམས་ཀྱི། །ནད་གདོན་སྡིག་སྒྲིབ་ཀུན་བྱང་ནས། །བདག་ཅག་སྒྲུབ་པ་པོ་རྣམས་ལ། །དགའ་བས་དངོས་གྲུབ་ཆར་ཆེན་ཕོབ། །ཨོཾ་ཏ་ཐཱ་ག་ཏ་ནཱ་ག་རཱ་ཛ་ཤྭ་ར་ཨདྷིཥྛ་ན་ཨདྷིཥྛི་ཏེ་སྭཱཧཱ། ཞེས་བཟླས་གྲངས་གོང་བཞིན་བགྲང་བར་བྱའོ། །སླར་ཡང་ཐུགས་ཀའི་སྔགས་ཕྲེང་ལས། །འོད་ཟེར་ལྕགས་ཀྱུ་ལྟ་བུར་འཕྲོས། །བདག་ཅག་འཁོར་དང་བཅས་པ་དང༌། །དཀར་ཕྱོགས་དགའ་བའི་ཀླུ་རྣམས་ཀྱིས། །ཆར་ཆེན་དབབ་པའི་བྱ་བ་ལ། །བར་དུ་གཅོད་པར་བྱེད་པ་དང༌། །ཆར་སྤྲིན་འཐོར་བའི་རླུང་ལྷ་སོགས། །བར་ཆད་རྩོམ་པ་ཐམས་ཅད་བཀུག །དེ་དག་རྣམས་ཀྱི་ནུས་པ་བཅིངས། །བདག་གི་དབང་དུ་བྱེད་པར་གྱུར། །ཨོཾ་ནཱ་ག་ཕུཿཔྲ་ཏི་བཛྲ་ཏུནྟེ། མི་ལི་མི་ལི། ཧཱུཾ་ཧཱུཾ་ཕཊ་ཕཊ། བྷ་རི་ཤ་ཡ། བྷ་རི་ཤ་ཡ། ཆར་དྲག་ཏུ་ཕོབ། མྱུར་དུ་ཕོབ། མཱ་ར་ཡ། བྷྱོཿབྷྱོཿབྷྱོཿཕོབ། མྱུར་དུ་ཕོབ། ཨོཾ་བཛྲ་པུ་མི་ནི་ཏེ་མ་ལེ་སྭཱཧཱ། ཆར་དྲག་ཏུ་ཕོབ། མྱུར་དུ་ཕོབ། ཨོཾ་ནཱ་ག་ཀཱ་ལ་ཧཱུཾ། ནཱ་ག་ལི་ལི། དུཾ་པ་ལི་ལི། ནཱ་ག་ར་ཙ་ཧཱུཾ་ཕཊ། ཆར་དྲག་ཏུ་ཕོབ། མྱུར་དུ་ཕོབ་ཕོབས། ཞེས་ཐུན་རེར་བརྒྱ་རྩ་བཟླས་ནས་སྟོང་འགྱུར་བརྗོད་དོ། །དེ་ནས་གཏོར་མ་རྣམས་སྤྱི་འགྲོས་ལྟར་ན་ཐུན་རྗེས་མར་འབུལ་བས་ཆོག་མོད་ཀྱི། འོན་ཀྱང་འདིར་ཆར་འབེབས་ཀྱི་སྐབས་ཡང་ཡང་འབུལ་བ་གནད་དུ་ཆེ་བས་ཐུན་རེ་རེ་བཞིན་འབུལ་དགོས་པ་ལས། ཐོག་མར་བླ་གཏོར་འབུལ་བ་ནི། རྟ་སྔགས་དང་སྭ་བྷ་ཝས་སྦྱངས། སྟོང་པའི་ངང་ལས། གཏོར་སྣོད་རིན་པོ་ཆེ་ལས་གྲུབ་ཡངས་ཤིང་རྒྱ་ཆེ་བའི་ནང་དུ་གཏོར་མ་ལྷ་རྫས་ལས་གྲུབ་པའི་གཟུགས་སྒྲ་དྲི་རོ་རེག་བྱ་འདོད་པའི་ཡོན་ཏན་ལྔ་དང་ལྡན་པར་གྱུར། ཨོཾ་ཨཱཿཧཱུཾ། ལན་གསུམ། ཨོཾ་གུ་རུ་སརྦ་ཏ་ཐཱ་ག་ཏ་ས་པ་རི་ཝ་རེ་ཨི་དམ་བ་ལིངྟ་ཁ་ཁ་ཁཱ་ཧཱི་ཁཱ་ཧི། ལན་གསུམ། ཨོ་ཀ་རོ་ལན་གསུམ། མཆོད་སྦྱིན་གྱི་གཏོར་མ་འདོད་པའི་ཡོན་ཏན་ལྔ་དང་ལྡན་པ་འདི་ཉིད་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་དང༌། གྲུབ་བརྙེས་ངག་དབང་རྣམ་རྒྱལ། བདེ་གཤེགས་ཀླུ་དབང་རྒྱལ་པོ། རྗེ་བཙུན་སེངྒེ་སྒྲ་ལ་སོགས་པ་ཡི་དམ་དཔའ་བོ་མཁའ་འགྲོ་ཚོགས་དང་བཅས་པ་རྣམས་ལ་འབུལ་ལོ། །རྣལ་འབྱོར་པ་བདག་ཅག་གིས་མྱུར་ལམ་ཟབ་མོ་བླ་མའི་རྣལ་འབྱོར་ལ་བརྩོན་ཏེ་སེམས་ཅན་གྱི་དོན་བྱེད་པ་ལ་མཆོག་དང་ཐུན་མོང་གི་དངོས་གྲུབ་འབད་མེད་དུ་སྩོལ་བར་མཛད་དུ་གསོལ། དམ་ཅན་སྤྱི་གཏོར་ནི་རྒྱས་བསྡུས་ཅི་རིགས་པར་བྱ་ཞིང་བསྡུས་ན། རང་གི་སྙིང་ཁ་ནས་འཕྲོས་པའི་འོད་ཟེར་གྱིས་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་ཐུགས་གསུང་སྐུའི་དཀྱིལ་འཁོར་གྱི་འཁོར་ལོ་ཆེན་པོ་མདུན་གྱི་ནམ་མཁར་བཛྲ་ས་མཱ་ཛཿ ས་སྤྱན་དྲངས། ཨོཾ་ཨཱཿཧཱུཾ། ལན་གསུམ་གྱིས་བྱིན་གྱིས་བརླབས་ནས། ཨོཾ་མཧཱ་ཀཱ་ལ་ཡ་ཤཱ་ས་ན་སོགས་དང༌། ཨོཾ་ཀ་ཀ་ཀ་དྷྱ་ན་སོགས་དང༌། ཨ་ཀ་རོ་སོགས་ལན་གསུམ་གསུམ་གྱིས་ཕུལ། ཨོཾ་བཛྲ་མཧཱ་ཀཱ་ལ་ས་པ་རི་ཝ་རེ་ཨརྒྷཾ་སོགས་ཀྱིས་མཆོད། ཧཱུཾ། ཆོས་ཀྱི་དབྱིངས་ལས་བདུད་སྡེར་ཁྲོས་པའི་སྐུ། །མཧཱ་ཀཱ་ལ་ཡབ་ཡུམ་སྲས་དང་འཁོར། །དམ་ཅན་རྒྱ་མཚོའི་ཚོགས་བཅས་དཀྱིལ་འཁོར་གྱི། །ལྷ་ཚོགས་ཀུན་ལ་དད་པས་ཕྱག་འཚལ་བསྟོད། །ཅེས་བསྟོད་ནས། དཔལ་མཧཱ་ཀཱ་ལ་ཁྲག་འཐུང་གི་རྒྱལ་པོ། རྣལ་འབྱོར་གྱི་དགྲ་ལྷ། དུག་གསུམ་གྱི་སྨན་པ། གཙུག་ལག་ཁང་དང་དཀྱིལ་འཁོར་གྱི་སྲུང་མ་ཆེན་པོ། བྱ་རོག་མིང་ཅན་འཁོར་བཀའ་སྡོད་དང་བཅས་པ་ལ་སོགས་པ་དམ་པ་ཆོས་སྐྱོང་བའི་བསྲུང་མ་མ་ལུས་ཤིང་ལུས་པ་མེད་པ་རྣམས་ཀྱིས། མཆོད་སྦྱིན་གྱི་གཏོར་མ་རྒྱ་ཆེན་པོ་འདི་མཉེས་པ་རབ་ཀྱི་ཕུལ་དུ་གྱུར་ནས་དགྱེས་པར་མཛད་ལ། དེང་འདིར་བདག་ཅག་དཔོན་སློབ་འཁོར་དང་བཅས་པས་བསྟན་པའི་སྦྱིན་བདག་རྣམས་ཀྱི་ཆེད་དུ་ཀླུ་རྣམས་ལས་ཆར་སློང་བར་བྱེད་པ་ལ་འགལ་རྐྱེན་མི་མཐུན་པའི་ཕྱོགས་ཐམས་ཅད་སྲུངས་ཤིག མཐུན་རྐྱེན་ཆོས་དང་མཐུན་པ་ཡིད་བཞིན་དུ་བསྒྲུབ་པར་མཛད་དུ་གསོལ། ཀླུ་གཏོར་འབུལ་བ་ནི། རང་གི་སྙིང་ཁའི་འོད་ཟེར་གྱིས་ལྷུན་པོ་རོལ་མཚོ་བདུན་ལ་གནས་པའི་ཀླུ་ཆེན་བརྒྱད་དང་འཛམ་གླིང་མ་དྲོས་བདག་པོ་ལ་སོགས་པ་ཀླུ་ཡི་རིགས་སུ་གྱུར་པ་ཐམས་ཅད་སྐད་ཅིག་གིས་བཛྲ་ས་མཱ་ཛཿ ས་སྤྱན་དྲངས། ཨོཾ་ཨཱཿཧཱུཾ། ལན་གསུམ་གྱི་བྱིན་གྱིས་བརླབས། ཨོཾ་ཕུཿནཱ་ག་རཱ་ཛ་ས་པ་རི་ཝ་རེ་ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་ཧི། ལན་གསུམ། ཨ་ཀ་རོ་ལན་གསུམ་གྱིས་འབུལ། ཨོ་ཕུཿ ནཱ་ག་རཱ་ཛ་ས་པ་རི་རེ་ཨརྒྷཾ་སོགས་ཀྱིས་མཆོད། གདེངས་ཀ་ནོར་བུ་འབར་བའི་འོད་ཟེར་གྱིས། །ས་འོག་མུན་པའི་ཚོགས་རྣམས་འཇོམས་མཛད་ཅིང༌། །བསྟན་ལ་རབ་དཀར་མཐུ་སྟོབས་བསམ་མི་ཁྱབ། །ཀླུ་རྒྱལ་འཁོར་དང་བཅས་ལ་ཕྱག་འཚལ་བསྟོད། །ཅེས་བསྟོད་ནས། ཀླུའི་རྒྱལ་པོ་མཐའ་ཡས་དང་འཇོག་པོ། དུང་སྐྱོང་དང་སྟོབས་རྒྱུ། རིགས་ལྡན་དང་ནོར་རྒྱས། པདྨ་དང་པདྨ་ཆེན་པོ་ལ་སོགས་པའི་ཀླུའི་དབང་པོ་རྣམས་དང༌། གཞན་ཡང་ཀླུ་རྒྱལ་རིགས་དང༌། རྗེའུ་རིགས་དང༌། དམངས་རིགས་དང༌། བྲམ་ཟེའི་རིགས་དང༌། གདོལ་པའི་རིགས་ཏེ་ས་བདག་ཀླུ་གཉན་གྱི་རིགས་སུ་གཏོགས་པ་ཁྱེད་རྣམས་ཀྱིས་མཆོད་སྦྱིན་གྱི་གཏོར་མ་གཙང་ཞིང་བསོད་པ་ཡིད་དུ་འོང་བ་འདི་བཞེས་ལ། ཡུལ་ཕྱོགས་འདིར་ཆང་ཤིན་ཏུ་དཀོན་ནས་སློང་བ་ལགས་ཀྱིས། བདེ་གཤེགས་ཀླུ་དབང་རྒྱལ་བའི་བཀའ་བཞིན་དུ་གཞན་ཕན་གྱི་ལྷག་བསམ་བཟང་པོས་མྱུར་དུ་མཁའ་ལ་སྤྲིན་ཕུང་འཁྲིགས་ཏེ་ཆར་རྒྱུན་ཆེན་པོ་འབབ་པར་མཛད་དུ་གསོལ། ས་བདག་གི་གཏོར་མ་འབུལ་བ་ནི། སྙིང་ཁའི་འོད་ཟེར་གྱིས་ས་ཡི་ལྷ་མོ་དང་ས་གཞི་འདིའི་བདག་པོ་འཁོར་བཅས་ཨ་ཀརྵ་ཡ་ཛཿ ས་སྤྱན་དྲངས། ཨོཾ་ཨཱཿཧཱུཾ། ས་བྱིན་གྱིས་བརླབས། ཨོཾ་པྲྀ་ཐི་ཝི་དེ་ཝི་བྷུ་མི་པཱ་ཏི་ས་པ་རི་ཝ་རེ་ཨ་ཀ་རོ་སོགས་ལན་གསུམ་གྱིས་གཏོར་མ་ཕུལ། ཨོཾ་པྲི་ཐི་ཝི་སོགས་ཀྱི་སྔགས་མཆོད་ཕུལ། ས་འཛིན་ལྷ་མོ་གསེར་མདོག་འཇིག་རྟེན་ཡུམ། །ས་འོག་གཙོ་མོ་འཁོར་དང་བཅས་པ་དང༌། །གང་ཡང་ས་འདིར་གནས་ཤིང་རྒྱུ་བ་ཡི། །ལྷ་ཀླུ་གཞི་བདག་རྣམས་ལ་ཕྱག་འཚལ་བསྟོད། །ཅེས་བསྟོད་ནས། ས་ཡི་ལྷ་མོ་བརྟན་མ་འཁོར་འབུམ་ཕྲག་དང་བཅས་པ་རྣམས་དང༌། འཛམ་གླིང་གཞིའི་བདག་པོ་སྤྱི་དང་ཁྱད་པར་ས་ཆ་འདིར་གཉུག་མར་གནས་པའི་ལྷ་ཀླུ་གཞིའི་བདག་པོ་ཁྱེད་རྣམས་ཀྱིས་མཆོད་སྦྱིན་གྱི་གཏོར་མ་གཙང་ཞིང་བསོད་པ་འདི་བཞེས་ནས། བདག་ཅག་ཆར་འབེབས་པའི་ལས་བྱེད་པ་ལ་རུ་ང་དང་ཕྲག་དོག་མ་བྱེད་པར་ཞི་བ་བྱང་ཆུབ་ཀྱི་སེམས་དང་ལྡན་པའི་སྒོ་ནས་འགལ་རྐྱེན་མཐའ་དག་སྲུངས། མཐུན་རྐྱེན་ཅི་བསམ་ཡིད་བཞིན་དུ་འགྲུབ་པར་མཛད་དུ་གསོལ། དེ་ནས་ཆ་གསུམ་སྣོད་སོ་སོར་མཆོད་པ་བཅས་བཀྲམ་པ་ལས། དང་པོ་ཕྱོགས་སྐྱོང་གི་ཆ་གཏོར་མདུན་དུ་བཤམས་ནས། སྙིང་ཁའི་འོད་ཟེར་གྱིས་ཕྱོགས་བཅུའི་འཇིག་རྟེན་སྐྱོང་བ་འཁོར་དང་བཅས་པ་བཛྲ་ས་མཱ་ཛཿ ས་སྤྱན་དྲངས། ཨོཾ་ཨཱ་ཿཧཱུཾས་བྱིན་གྱིས་བརླབས། ཨོཾ་ད་ཤ་དི་ཀ་ལོ་ཀ་པཱ་ལ་ས་པ་རི་ཝ་རེ་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་སོགས་བཏགས་ལན་གསུམ་གྱིས་གཏོར་མ་ཕུལ། ཨོཾ་ད་ཤ་དི་ཀ་ལོ་ཀ་པཱ་ལ་ས་པ་རི་ཝ་རེ་ཨརྒྷཾ་སོགས་ཀྱིས་མཆོད། ཚངས་པ་བརྒྱ་བྱིན་མེ་ཡི་ལྷ། །གཤིན་རྗེ་སྲིན་པོ་ཆུ་ཡི་བདག །རླུང་ལྷ་གནོད་སྦྱིན་བགེགས་ཀྱི་ཚོགས། །ས་གནས་རྣམས་ལ་ཕྱག་འཚལ་བསྟོད། །ཅེས་བསྟོད་ནས། ཤར་ཕྱོགས་རྡོ་རྗེ་ཅན་ཏེ་སོགས་ནས་བྱ་བ་འདི་ནི་འབྲས་བུ་མཆིས་པར་མཛོད། །འཇིག་རྟེན་བདེ་ཞིང་ལོ་ལེགས་སོགས་ཀྱི་འདོད་གསོལ་བྱ། ཨོཾ་ད་ཤ་དི་ཀ་ལོ་ཀ་པཱ་ལ་གཙྪས་གཤེགས་སུ་གསོལ་ལོ། །གཉིས་པ་འབྱུང་པོ་སྤྱིའི་གཏོར་མ་བཤམས་ནས། ལྷ་དང་ལྷ་མིན་གནོད་སྦྱིན་ལྟོ་འཕྱེ་གྲུལ་སོགས་ནས་གསན་ནས་ཕན་འདོགས་སླད་དུ་འདིར་གཤེགས་ཤིག །ས་སྤྱན་དྲངས། ཨོཾ་ཨཱཿཧཱུཾས་བྱིན་གྱིས་བརླབས། ཨོཾ་སརྦ་བྷུ་ཏ་ལོ་ཀ་པཱ་ལ་ས་པ་རི་ཝ་རེ་ན་མཿ སརྦ་སོགས་བཏགས་པ་ལན་གསུམ་གྱིས་གཏོར་མ་བསྔོ། ཨོཾ་སརྦ་བྷུ་ཏ་ལོ་ཀ་པ་ལ་ས་པཱ་རི་ཝ་རེ་ཨརྒྷཾ་སོགས་ཀྱིས་མཆོད། ལྷུ་ཀླུ་གནོད་སྦྱིན་དྲི་ཟ་དང༌། །མཁའ་ལྡིང་འདབ་བཟང་ལུས་སྲུལ་པོ། །མིའམ་ཅི་དང་ལྟོ་འཕྱེ་ཆེ། །སྡེ་བརྒྱད་ཚོགས་ལ་ཕྱག་འཚལ་བསྟོད། །ཅེས་བསྟོད་ནས། འབྱུང་པོ་གང་དག་རི་རབ་སྟེང་གནས་སོགས་ནས་ལས་འདི་དག་གི་འབྲས་བུ་མཆིས་པར་མཛོད། །ན་མོ། ཆོས་རྣམས་ཐམས་ཅད་རྒྱུ་ལས་བྱུང་སོགས་དང༌། སྡིག་པ་ཅི་ཡང་མི་བྱ་སོགས་ཀྱི་ཆོས་སྦྱིན་བྱ། ཨོཾ་སརྦ་བྷུ་ཏ་ལོ་ཀ་པཱ་ལ་གཙྪས་གཤེགས་སུ་གསོལ་ལོ། །གསུམ་པ་བགེགས་ཀྱི་གཏོར་མ་བཤམས་ནས། ན་མོ། དཀོན་མཆོག་གསུམ་དང་རྩ་གསུམ་ཆོས་སྐྱོང་སྲུང་མའི་བདེན་པས། གནོད་བྱེད་བགེགས་ཀྱི་རིགས་སུ་གཏོགས་པ་ཐམས་ཅད་གར་གནས་ཀྱང་སྐད་ཅིག་ཡུད་ཙམ་ལ་འདིར་མཆིས་པར་གྱུར་ཅིག གིས་མདུན་དུ་བཀུག ཨོཾ་ཨཱཿཧཱུཾས་བྱིན་གྱིས་བརླབས། ཨོཾ་སརྦ་བིགྷྣཱ་ན་མཿསརྦ་སོགས་ཀྱིས་གཏོར་མ་བྱིན་ནས། གང་དག་མཚན་མ་རྒྱུ་བ་སོགས་ནས་དེ་རིང་ཕྱིན་ཆད་བསྐྱེད་པར་གྱིས། །རྒྱན་གྱིས་བརྒྱན་པར་བྱས་ཀྱང་ཆོས་སྤྱོད་ཅིང༌། །དུལ་ཞིང་ཡང་དག་སྡོམ་ལ་ཚངས་པར་སྤྱོད། །འབྱུང་པོ་ཀུན་ལ་ཆད་པ་སྤོང་བ་སྟེ། །དགེ་སློང་དགེ་སྦྱོང་དེ་ཡིན་བྲམ་ཟེའང་དེ། །མཚོན་ཆས་མི་འཇིགས་གང་ཡང་མེད། །འཚོ་བའི་སྲོག་ལ་ཀུན་ཀྱང་འཛེམ། །རང་གི་ལུས་ལ་དཔེ་ལོངས་ལ། །གཞན་ལ་གནོད་པ་མ་བྱེད་ཅིག །ཅེས་ཆོས་སྦྱིན་བྱས་ནས། སརྦ་བིགྷྣཱ་གཙྪས་གཤེགས་ཤིང༌། གང་དག་གདུག་ཅིང་རྩུབ་པའི་སེམས་འཆང་བ་ཐམས་ཅད་འདིར་མ་གནས་པ་གཞན་དུ་དེངས་ཤིག གལ་ཏེ་མི་འགྲོ་ན་མཐུ་ཆེན་བླ་མའི་ཐུགས་གཉིས་སུ་མེད་པའི་ཡེ་ཤེས་ལས་བྱུང་བའི་ཁྲོ་བོའི་རྡོ་རྗེ་འབར་ཞིང་རབ་ཏུ་འབར་བ་འདིས་གདོན་བགེགས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་གྱུར་ཏ་རེ། སུམྦྷ་ནིས་ཡུངས་ཐུན་གྱིས་བྲབས་ནས་སླར་ཡང༌། འབྱུང་པོ་གང་དག་འདིར་ནི་ལྷགས་གྱུར་ཏམ། །སའམ་འོན་ཏེ་བར་སྣང་འཁོད་ཀྱང་རུང༌། །སྐྱེད་དགུ་ཀུན་ལ་རྟག་ཏུ་བྱམས་བྱེད་ཅིང༌། །ཉིན་དང་མཚན་དུ་ཆོས་ལ་སྤྱོད་པར་ཤོག །ཅེས་སྨོན་ལམ་གདབ་པར་བྱའོ། །སྐབས་འདིར་བསངས་མཆོད་རྒྱས་བསྡུས་སྤྱི་དང་ལྷག་པར་ཀླུ་བསངས་རྒྱས་བསྡུས་ཅི་རིགས་པར་བྱ་ཞིང༌། ཀླུ་བསངས་བསྡུས་པ་ནི། ཧཱུཾ། ཀླུ་བདུད་ནག་པོ་འཇིགས་མཛད་ཏི་པ་ཙ། །ཝ་རུ་ཎ་དང་ཀླུ་རྒྱལ་མགོ་དགུ་སོགས། །པདྨའི་བཀའ་ཉན་ཀླུ་ཡི་སྡེ་ཚོགས་རྣམས། །བསངས་མཆོད་བཞེས་ལ་བཅོལ་བའི་ཕྲིན་ལས་མཛོད། །ཅེས་པས་གྲངས་གསོག་ཀྱང་རུང་ངོ༌། །གང་ལྟར་ཡང་བསངས་དུད་ཀྱིས་ནམ་མཁའ་ཁེངས་པར་བྱའོ། །དེ་ནས་རི་ཀླུང་ཁྲུས་གསོལ་བྱ། སྒྲུབ་གྲོགས་ལ་ཀླུ་གཏོར་དང་སྤྲིན་ཆེན་མོའི་གཟུངས་དང་ཀླུའི་སྤང་ཀོ་ཀླུ་འབུམ་སོགས་ཀློག་བཅུག་གོ །དེ་ནས་མཇུག་སྡུད་རྗེས་ཆོག་གཞུང་བཞིན་ལས་དངོས་གྲུབ་བླང་བ་མི་དགོས་ལྷག་ཆད་བསྐང་ནས། མདུན་གྱི་རིལ་བུ་ལྷར་གསལ་བ་རྣམས་བདག་དང་འགྲོ་ལ་སོགས་དང༌། གྲོལ་ཉིན། མཐར་གྲུབ་དབང་བླ་མ་རིན་པོ་ཆེ་དང༌། བདེ་གཤེགས་ཀླུ་དབང་རྒྱལ་པོ། རྗེ་བཙུན་སེངྒེ་སྒྲ་བཅས་འོད་དུ་ཞུ་ནས་རིལ་བུའི་རྣམ་པར་གྱུར། དགེ་བ་བསྔོ་བསྟན་རྒྱས་སྨོན་ལམ་དང་བཀྲ་ཤིས་སོགས་ཀྱིས་མཐའ་བརྒྱན་པར་བྱའོ། །གསུམ་རྗེས་ཀྱི་བྱ་བ་ནི། སླར་རིལ་བུ་རྣམས་ཆུ་འགོ་དེ་དང་གཞན་ཡང་མཚོ་དང་མཚེའུ་ལུ་མ་ལྟེང་ཀ་སོགས་ལ་འགྲེམས་ནས་བྱ་ཁྱི་སོགས་ཀྱིས་མི་མངོན་པར་བྱ། དེར་གནས་པའི་ཀླུ་རྣམས་ཀྱི་ནད་གསོས་ཤིང་ཕྱིན་ཆད་ཀྱང་མི་འབྱུང་བའི་བདུད་རྩིའི་རྣམ་པར་གནས་པར་བསམ་མོ། །དར་ཐོ་རྣམས་ལ་བཏང་རག་གི་མཆོད་པ་བཤམས་ནས། སྔགས་མཆོད་དང་བསྟོད་པར་འོས་པ་སོགས་ཀྱིས་བསྟོད་ནས། མཚམས་གཅོད་ཕྲིན་ལས་བཏང་རག་ཏུ། །མཆོད་ཅིང་བསྟོད་པས་མཉེས་པར་མཛོད། །ཡེ་ཤེས་བྱ་ཁྱུང་སྔོན་པོ་ཁྱོད། །ཆོས་ཀྱི་དབྱིངས་སུ་བཛྲ་མུཾ། དེ་བཞིན་དུ་ལྷོ་ཡི་སེར་པོ་སོགས་རིམ་བཞིན་བསྡུ་དུས་འདོན་པ་བསྒྱུར་ཤེས་པར་བྱའོ། །དེ་ནས་དར་ཅོག་རྣམས་བསྡུ་ཐོ་རྣམས་བསྙིལ་ནས་ལས་རྗེས་མི་མངོན་པར་བྱ། ཀླུ་རྣམས་ཀྱིས་རང་དང་ཡུལ་ཕྱོགས་འདི་ལ་ཤིན་ཏུ་ཡི་རངས་ནས་དངོས་གྲུབ་རྒྱ་ཆེར་སྦྱིན་པར་བསམ་མོ། །དེ་ལྟར་སྦྱོར་དངོས་རྗེས་གསུམ་ཚུལ་བཞིན་དུ་བསྒྲུབས་ན་གྲུབ་འབྲས་མེད་པ་མི་སྲིད་དེ། ལུང་ལས། ཅི་འདྲ་བ་ཡི་ལས་བྱས་པས། །དེ་འདྲ་བ་ཡི་འབྲས་བུ་ནི། །འདྲ་བ་རྒྱུ་མཚན་ཡིན་པས་ན། །ཕྲལ་དང་མྱུར་དུ་འབྱིན་པར་འགྱུར། །ཞེས་སོ། །དེ་ལྟར་བྱས་པས་ཆར་བབ་པའི་རྗེས་སུ་བླ་མ་དཀོན་མཆོག་གི་བྱིན་རླབས་དང་ཐུགས་རྗེ་དྲན་པའི་སྒོ་ནས་ཚོགས་འཁོར་གྱིས་བཏང་རག་གཏོང༌། ཡུལ་ཕྱོགས་འདིའི་ལྷ་ཀླུ་གཞི་བདག་རྣམས་ལའང་ཆར་འབེབས་པའི་གྲོགས་དཔུང་བགྱིས་པའི་བརྔན་དུ་མཆོད་གཏོར་བསངས་ཁྲུས་སོགས་བྱས་ཏེ་སླད་ནས་ཀྱང་ཆར་ཆུ་དུས་སུ་འབེབས་པའི་ཕྲིན་ལས་བཅོལ་བར་བྱའོ། །ཞེས་མཐུ་ཆེན་བླ་མའི་ལས་ཚོགས་ཀྱི་ཆ་ལག་ཆར་འབེབས་བདུད་རྩིའི་བུམ་བཟང་ཞེས་བྱ་བ་འདི་ནི་ལུགས་འདིའི་བྱེད་པོ་བཙུན་པ་དགེ་འདུན་རིན་ཆེན་པས་འཇིག་རྟེན་ལ་ཕན་གདགས་པའི་སླད་དུ་གཞན་ཕན་ལྷག་བསམ་གྱིས་ཀུན་གླིང་ཆོས་ཀྱི་དགའ་ཚལ་དུ་སྦྱར་བའོ།། །།